Εκθεση

σχετική με τις οικονομικές καταστάσεις του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2002, συνοδευόμενη από τις απαντήσεις του Κέντρου

(2003/C 319/06)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο Ευρωπαϊκό Κοινοβούλιο και το Συμβούλιο δυνάμει του άρθρου 185 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου(1).

2. Το Συνέδριο εξέτασε τις οικονομικές καταστάσεις του Ευρωπαϊκού Κέντρου για την Ανάπτυξη της Επαγγελματικής Κατάρτισης (εφεξής καλούμενο "το Κέντρο") για το οικονομικό έτος που έκλεισε στις 31 Δεκεμβρίου 2002. Σύμφωνα με τις διατάξεις του άρθρου 18 παράγραφος 1 του κανονισμού (ΕΟΚ) αριθ. 1416/76 του Συμβουλίου(2), όπως τροποποιήθηκε από τον κανονισμό (ΕΟΚ) αριθ. 1948/93 του Συμβουλίου(3), ο προϋπολογισμός του Κέντρου εκτελέστηκε υπό την ευθύνη του διοικητικού συμβουλίου του. Στο πλαίσιο αυτής της αρμοδιότητας εμπίπτει η κατάρτιση και η υποβολή των οικονομικών καταστάσεων(4), σύμφωνα με τις εσωτερικές δημοσιονομικές διατάξεις που προβλέπονται στα άρθρα 65, 67 και 68 του κανονισμού (ΕΟΚ) αριθ. 1948/93 του Συμβουλίου, για την τροποποίηση του κανονισμού (ΕΟΚ) αριθ. 1416/76 του Συμβουλίου. Δυνάμει του άρθρου 248 της συνθήκης για την ίδρυση της Ευρωπαϊκής Κοινότητας, το Ελεγκτικό Συνέδριο υποχρεούται να προβαίνει σε εξέταση των εν λόγω λογαριασμών.

3. Το Συνέδριο διενήργησε τον έλεγχό του σύμφωνα με τις μεθόδους και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων, έτσι ώστε να αντικατοπτρίζουν τον ειδικό χαρακτήρα του κοινοτικού πλαισίου. Εξέτασε τα λογιστικά έγγραφα και εφάρμοσε τις διαδικασίες που κρίθηκαν αναγκαίες στο πλαίσιο αυτό. Με τον έλεγχο αυτό, το Συνέδριο συγκέντρωσε επαρκή στοιχεία προκειμένου να τεκμηριώσει τη γνώμη που διατυπώνεται κατωτέρω.

4. Η εξέταση αυτή έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2002 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

ΠΑΡΑΤΗΡΗΣΕΙΣ

5. Το Κέντρο δημιουργήθηκε με τον κανονισμό (ΕΟΚ) αριθ. 337/75 του Συμβουλίου(5), όπως τροποποιήθηκε από τον κανονισμό (ΕΟΚ) αριθ. 1946/93 του Συμβουλίου. Κύριος στόχος του Κέντρου είναι η συμβολή στην ανάπτυξη της επαγγελματικής κατάρτισης στο κοινοτικό επίπεδο. Για την επίτευξη αυτού του στόχου οφείλει να καταρτίσει τεκμηρίωση σχετικά με τα συστήματα επαγγελματικής κατάρτισης και να τη διανείμει. Έτσι, θα πρέπει να είναι σε θέση να συμβάλλει στην ανάπτυξη και το συντονισμό της έρευνας στον τομέα αυτό και να ευνοεί την εφαρμογή συγκεκριμένων μεθόδων προκειμένου να επιτευχθεί η αμοιβαία αναγνώριση των τίτλων. Στην πράξη, προκειμένου το Συνέδριο να υλοποιήσει τα καθήκοντά του, εκτός από τις εργασίες και τις εκθέσεις που αναθέτει σε εμπειρογνώμονες, αναπτύσσει ένα φιλόδοξο σχέδιο πληροφορικής "το ηλεκτρονικό χωριό της επαγγελματικής κατάρτισης", το οποίο χρησιμεύει ως σημείο συνάντησης και πληροφόρησης των ειδικευμένων στην επαγγελματική κατάρτιση επιστημόνων.

6. Η εκτέλεση των πιστώσεων του οικονομικού έτους 2002 και των πιστώσεων που μεταφέρθηκαν από το προηγούμενο οικονομικό έτος παρουσιάζεται στον πίνακα 1.

7. Ο λογαριασμός διαχείρισης και ο ισολογισμός που δημοσιεύθηκαν από το Κέντρο για το οικονομικό έτος 2002, συνοψίζονται στους πίνακες 2 και 3.

8. Μεταξύ του Κέντρου και της Επιτροπής υφίσταται, από το έτος 2000, ρύθμιση σχετικά με την τακτοποίηση των εξόδων που προκύπτουν από τη συμμετοχή τους από κοινού σε διεθνή διοργάνωση. Η Επιτροπή επιλέγει τον φορέα παροχής της υπηρεσίας. Για τις περισσότερες από αυτές τις διοργανώσεις, η Επιτροπή αναλαμβάνει εξ ολοκλήρου τα έξοδα, τα υπόλοιπα δε καταβάλλονται στο ακέραιο από το Κέντρο (συνολικό σωρευθέν κόστος από το έτος 2000, 138000 ευρώ. Το Κέντρο οφείλει να τυποποιήσει αυτή τη ρύθμιση με την Επιτροπή και, ιδίως, να καθορίσει επακριβώς τις αρμοδιότητες των δύο μερών όσον αφορά την ανάληψη της δέσμευσης για την καταβολή των ποσών και τους ελέγχους που πρέπει να διενεργούνται.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 15ης και 16ης Οκτωβρίου 2003.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) ΕΕ L 248 της 16.9.2002, σ. 1.

(2) ΕΕ L 164 της 24.6.1976, σ. 1.

(3) ΕΕ L 181 της 23.7.1993, σ. 15.

(4) Κατ' εφαρμογή του άρθρου 1 του κανονισμού (ΕΟΚ) αριθ. 1948/93 του Συμβουλίου, για την τροποποίηση του κανονισμού (ΕΟΚ) αριθ. 1416/76 του Συμβουλίου, οι λογαριασμοί για το σύνολο των εσόδων και των δαπανών του Κέντρου για το οικονομικό έτος 2002 καταρτίστηκαν στις 27 Ιουνίου 2003 και διαβιβάστηκαν στο Ελεγκτικό Συνέδριο, στο οποίο περιήλθαν στις 2 Ιουλίου 2003. Οι εν λόγω καταστάσεις παρουσιάζονται σε συνοπτική μορφή, στους πίνακες που είναι προσαρτημένοι στην παρούσα έκθεση.

(5) ΕΕ L 39 της 13.2.1975, σ. 1.

Πίνακας 1

Ευρωπαϊκό Κέντρο για την Ανάπτυξη της Επαγγελματικής Κατάρτισης - Εκτέλεση του προϋπολογισμού για το οικονομικό έτος 2002Πηγή:

Στοιχεία του Κέντρου. - Στους παρόντες πίνακες συγκεφαλαιώνονται τα στοιχεία που παρουσίασε το Κέντρο στις οικονομικές καταστάσεις του.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 2

Ευρωπαϊκό Κέντρο για την Ανάπτυξη της Επαγγελματικής Κατάρτισης - Λογαριασμός διαχείρισης των οικονομικών ετών 2002 και 2001

>ΘΕΣΗ ΠΙΝΑΚΑ>

Πηγή:

Ευρωπαϊκό Κέντρο για την Ανάπτυξη της Επαγγελματικής Κατάρτισης.

Πίνακας 3

Ευρωπαϊκό Κέντρο για την Ανάπτυξη της Επαγγελματικής Κατάρτισης - Ισολογισμοί της 31ης Δεκεμβρίου 2002 και 2001Πηγή:

Ευρωπαϊκό Κέντρο για την Ανάπτυξη της Επαγγελματικής Κατάρτισης.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Απαντησεις του Κεντρου

8. Το Κέντρο σημειώνει την παρατήρηση του Ελεγκτικού Συνεδρίου και θα έλθει σε επαφή με την αρμόδια υπηρεσία της Επιτροπής για να απαντήσει στις ανησυχίες που εξέφρασε το Συνέδριο.